L’Ajuntament de Paterna requereix a Cárnicas Estellés un projecte de demolició de l’empresa cremada recentment
06/10/2015

# L’Ajuntament de Paterna requereix a Cárnicas Estellés un projecte de demolició de l’empresa cremada recentment

[![Un policia inspecciona la zona de l'incendi](/images/noticias/2015/10/carnicas-estelles.jpg)](/images/noticias/2015/10/carnicas-estelles.jpg)

06.10.2015

Amb l’objectiu de garantir la seguretat en l’antiga fàbrica de Cárnicas Estellés, afectada recentment per un incendi, l’Ajuntament de Paterna, a través de l’àrea de Sostenibilitat, ha instat a la companyia a presentar un projecte d’actuació perquè procedisca al derrocament dels edificis existents en el recinte o la reparació d'estos.

En la notificació traslladada a la mercantil ja dissolta, el consistori també sol•licita a Cárnicas Estellés el desenrunament i neteja del lloc, realitzant una correcta gestió dels residus, la tanca del recinte per a evitar l’entrada de persones i vehicles i el nomenament del tècnic competent per a aportar els projectes i documents tècnics necessaris per a dur a terme les operacions requerides.

El requeriment del consistori, que ja ha sigut arreplegat per l’administrador concursal de l’empresa, busca que la indústria de carns es responsabilitze de l’estat de ruïna en què han quedat les seues instal•lacions després de l’incendi produït el passat 7 de setembre i execute com més prompte millor els treballs de derrocament de la nau.

Mentrestant, de forma preventiva i per raons de seguretat, el consistori ha establit una tanca perimetral en el camí del Xafador per a evitar l’entrada al recinte de persones per la zona afectada, tancarà de manera provisional la porta de l’aparcament de Jardiland que recau a eixe camí i ha intensificat la vigilància policial en la zona.

Així mateix, des de l’Àrea de Sostenibilitat estan pendents i a l’espera que l’empresa presente la referida proposta d’actuació per a autoritzar immediatament els treballs de demolició i/o reparació i previndre com més prompte millor el risc d’afonament de la instal•lació.